**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΒΟΙΩΤΙΑΣ**

**ΔΗΜΟΣ ΑΛΙΑΡΤΟΥ – ΘΕΣΠΙΕΩΝ**  Αλίαρτος, 09-08-2024

**ΔΕΛΤΙΟ ΤΥΠΟΥ**

**Ενημερώνουμε τους δημότες ότι, o Δήμος Αλιάρτου – Θεσπιέων, συνεχίζοντας να διευρύνει τη δράση του στο πλαίσιο ενός ολοκληρωμένου προγράμματος πρόληψης δημιουργίας αποβλήτων, ανακύκλωσης & βιώσιμης ανάπτυξης, εντάχτηκε** (έπειτα από την από 25/6/2024 υπογραφή σύμβασης με την εταιρία **East West Greece)** **στο δίκτυο για την οργάνωση και τη λειτουργία του προγράμματος πρόληψης δημιουργίας αποβλήτων χρησιμοποιημένων μαγειρικών ελαίων και πλαστικών καπακιών**,διαθέτοντας κατάλληλα κεντρικά σημεία της επιλογής του, για την εκτέλεση του παραπάνω έργου.

**Από τη δράση αυτή προκύπτουν άμεσα και έμμεσα οφέλη για το Δήμο και συγκεκριμένα**:

**α)** **Σημαντική δημόσια ωφέλεια περιβαλλοντικού χαρακτήρα**, αφού θα αποτρέπονται από το ρεύμα των αστικών αποβλήτων:

**1)** τα χρησιμοποιημένα μαγειρικά έλαια, τα οποία οδηγούνται μέχρι σήμερα, στην αποχέτευση, ρυπαίνοντας τον υδροφόρο ορίζοντα, δηλαδή το πόσιμο νερό, τα ποτάμια, τις λίμνες, τη θάλασσα και άλλα φυσικά οικοσυστήματα, με σημαντικό περιβαλλοντικό αποτύπωμα και

**2)** τα πλαστικά καπάκια, τα οποία μέχρι σήμερα οδηγούνται σε υγειονομική ταφή, με σημαντικό περιβαλλοντικό αποτύπωμα και οικονομικό κόστος διαχείρισης

**β)** **Άμεση οικονομική ωφέλεια από την εξοικονόμηση**:

**1)** δεκάδων χιλιάδων ευρώ που ξοδεύονται από τις Υπηρεσίες του Δήμου, προκειμένου να καθαρίζονται κάθε χρόνο οι αποχετεύσεις, καθώς μεγάλο ποσοστό των προβλημάτων (φράξιμο κλπ) που προκύπτουν στις αποχετεύσεις οφείλεται στα χρησιμοποιημένα βρώσιμα λάδια και

**2)** του χρηματικού ποσού, που θα κατέβαλλε ετησίως για το κόστος μεταφοράς και ταφής των ποσοτήτων πλαστικών καπακιών που θα απορρίπτονταν στο ΧΥΤΑ σύμφωνα με το άρθρο 43 του ν.4042/2012 και το ν.4819/23-07-2021

**γ)** **Άμεσο όφελος για το Δήμο από την προσφορά**, εκ μέρους της Εταιρείας **ανταποδοτικού ποσού**.

**δ)** **Έμμεσο & άμεσο κοινωνικό & εκπαιδευτικό όφελος των πολιτών του δήμου από εκπαιδευτικές δράσεις που προάγουν την κοινωνική ευθύνη, τον περιβαλλοντικό σεβασμό και την πράσινη οικονομία.**

Συγκεκριμένα για το Δήμο Αλιάρτου - Θεσπιέων τοποθετήθηκαν προς **εξυπηρέτηση των Δημοτών**, **8 Πορτοκαλί Κάδοι Ανακύκλωσης Μαγειρικού Λαδιού** στις παρακάτω δημοτικές κοινότητες:

**Αλιάρτου (5 κάδοι), Θεσπιών (1 κάδος), Λεονταρίου (1 κάδος), Μαυρομματίου (1 κάδος).**

Σε περίπτωση που το πρόγραμμα σημειώνει επιτυχία θα τοποθετηθούν κάδοι και στις υπόλοιπες Δημοτικές Κοινότητες.

Η εγκατάσταση από την Εταιρεία των Ειδικών Κάδων ανακυκλούμενων χρησιμοποιημένων πλαστικών καπακιών, προς το σκοπό είτε επανάχρησης είτε ανακύκλωσής τους, θα πραγματοποιηθεί εντός του προσεχούς Σεπτεμβρίου.

|  |  |
| --- | --- |
|  |  |

**Γραφείο Επικοινωνίας και Δημοσίων Σχέσεων**

**Δήμου Αλιάρτου - Θεσπιέων**